Drie vas oor Bainsvlei-moordeFoto: Reint Dykema ŉ Derde persoon is Maandag in hegtenis geneem vir die moord op ŉ bejaarde egpaar, Toon Swanepoel (72) en sy vrou Rienie (70) van Kwaggakraal-plaas naby Bainsvlei in Bloemfontein. “Die polisie het vroeër ŉ wenk ontvang oor ŉ verdagte voertuig in die gebied,” het kapt. Harry Nagel, woordvoerder van die polisie, Maandag in ŉ verklaring gesê. Nagel het Maandagmiddag telefonies die name van die slagoffers aan Maroela Media bevestig. Maroela Media het vroeër berig twee verdagtes het die polisie na die twee liggame gelei wat naby die plaas by Waaikraal gestort is. Die egpaar is vroeër doodgeskiet in ŉ rooftog waartydens ŉ televisiestel, vuurwapens en die bogenoemde voertuig gesteel is. Die twee verdagtes, tussen 20 en 25 jaar oud, is vroeër Maandag in hegtenis geneem. ŉ Derde verdagte, 19 jaar oud, is later by Kelly’s View in hegtenis geneem en die polisie het beslag gelê op van die gesteelde goedere, insluitend die televisiestel en ŉ vuurwapen. Die verdagtes sal binnekort in die Bloemfontein-landdroshof verskyn op aanklag van moord en roof. Lt.genl. Simon Mpembe, provinsiale kommissaris, het intussen sy hartseer uitgespreek oor die afsterwe van die Swanepoel-egpaar en ŉ weduwee wat Maandagoggend op haar plaas naby Theunissen in die Vrystaat vermoor, voordat haar huis met haar liggaam daarin, aan die brand gesteek is. Mpembe het die polisiebeamptes en lede van die plaasgemeenskap vereer vir hul samewerking en die spoedige inhegtenisneming van die verdagtes van die Bainsvlei-moorde. Hy maan die plaasgemeenskap om meer betrokke te raak by landelike veiligheidsinisiatiewe. Lees alle vorige berigte oor plaasaanvalle op Maroela Media.